Tādu tiesību aktu, ar ko pēc ieinteresēto personu juridiskā stāvokļa pārskatīšanas un balstoties uz jauniem faktiem nosaka tiesības uz pensiju nevar uzskatīt par aktu, ar ko apstiprina iepriekšēju paziņojumu par tiesību uz pensiju noteikšanu. Gluži pretēji, šāds paziņojums ir uzskatāms par aktu, ar kuru, aizstājot iepriekšējos paziņojumus, konkrētā veidā tiek grozīts ieinteresēto personu juridiskais stāvoklis, tieši un nekavējoties ietekmētas viņu intereses un kurš līdz ar to ir viņiem nelabvēlīgs akts Civildienesta noteikumu 90. panta 2. punkta un 91. panta izpratnē.

Civildienesta noteikumu 81.a pants attiecas gan uz apgādnieka zaudējuma, gan bāreņa pensiju. Tādējādi iestādes piemērotā pensiju aprēķināšanas metode, saskaņā ar kuru bāreņa pensijas tika ieskaitītas ienākumos, uz kuriem attiecas Civildienesta noteikumu 81.a pantā noteiktais maksimālais apmērs, atbilst šim noteikumam.

Galvenokārt, bāreņa pensijas ir atrunātas Civildienesta noteikumu V sadaļas 3. nodaļas “Pensijas un invaliditātes pabalsts” 80. pantā. Šīs pensijas ir uzskatāmas par īstām pensijām, uz kurām kā tādām attiecas Civildienesta noteikumos paredzētā pensiju sistēma.

Turklāt saskaņā ar Civildienesta noteikumu 84. pantā ietverto atsauci bāreņa pensiju aprēķināšanas noteikumi ir paredzēti Civildienesta noteikumu VIII pielikuma 4. nodaļas 21. pantā un šo nodaļu sauc “Apgādnieka zaudējuma pensija”. Šāds novērojums ļauj secināt, ka frāzi “apgādnieka zaudējuma pensija” likumdevējs ir izmantojis, lai norādītu ne tikai uz mirušā ierēdņa pārdzīvojušā laulātā pensiju, proti, uz apgādnieka zaudējuma pensiju stricto sensu, bet arī uz noteikumiem, kas attiecas uz bāreņa pensijām. Tādējādi, pat ja atsevišķos noteikumos ir ietverta skaidra atsauce uz bāreņa pensijām, tas tāpēc vien neizslēdz citu noteikumu, kuros šīs pensijas nav skaidri minētas, piemērošanu gadījumos, kad bāreņa pensijas ir uzskatāmas par īstām pensijām, uz kurām tādēļ ir attiecināmi vispārīgā kārtā pensijām piemērojamie Civildienesta noteikumi.

Turklāt, tā kā Civildienesta noteikumu 81.a pants ir viens no V sadaļas 3. nodaļas noslēdzošajiem noteikumiem un tas ir ietverts noteikumos, kuri attiecas uz pensijām, starp kurām ir arī 80. pantā paredzētās pensijas, 81.a pantu nevar interpretēt tādējādi, ka no tā būtu izslēgtas bāreņa pensijas. Faktiski šajā noteikumā daudzskaitļa formā lietotais vārdu savienojums “apgādnieka zaudējuma pensijas” ir jāsaprot kā norāde uz visu veidu “pensijām”, kuras tiek piešķirtas sakarā ar ierēdņa nāvi, kā tas ir ne tikai attiecībā uz apgādnieka zaudējuma pensiju, bet arī uz bāreņa pensiju. Papildu minētajam, saskaņā ar Civildienesta noteikumu 80. panta pirmo līdz trešo daļu un Civildienesta noteikumu VIII pielikuma 21. pantu apgādnieka zaudējuma pensija un bāreņa pensija ir saistītas, jo bāreņa pensijas apmērs ir atkarīgs no apgādnieka zaudējuma pensijas apmēra.

Katrā ziņa bāreņa pensijas mērķis kompensēt pārdzīvojušam ierēdnim ar apgādībā esošo bērnu aprūpi saistītās papildu izmaksas ir vērsts uz minēto bērnu ekonomisko patstāvību. Tā kā ar bāreņa pensiju ir dota iespēja kompensēt ar bērnu aprūpi saistītās papildu izmaksas, šī pensija ir uzskatāma par daļu no ģimenes ienākumiem un tā netiek atbrīvota no noteikuma, ar ko netiek pieļauta iedzīvošanās viena no vecākiem, kurš ir ierēdnis, nāves gadījuma dēļ un kas tiek īstenots, piemērojot Civildienesta noteikumu 81.a pantā noteikto maksimālo apmēru.

(skat. 94.–96., 103. un 104. punktu)